Kinders en hul ma sterf in huisbrand(Foto: SAPD Mpumalanga) Twee kinders, ŉ vierjarige seuntjie en sy vyfjarige sussie, is Vrydag saam met hul 31-jarige ma oorlede toe ŉ brand in hul huis uitgebreek het. Die voorval het omstreeks 00:30 by Klarinet X3 in Witbank plaasgevind. “Die polisie in Mpumalanga is besorg oor dié hartverskeurende voorvalle waar kinders weens brande omkom,” sê brig. Selvy Mohlala, woordvoerder van die polisie. Dit volg net ŉ paar dae ná twee tweelinge, onderskeidelik agt en 13 jaar oud, Maandag in die vroeë oggendure verkool het. ŉ Brand het by hul plakkershuis in die Marikana- informele nedersetting in Hendrina uitgebreek. Klik hier om meer te lees. Mohlala sê in die jongste voorval was die twee kinders en hul ma alleen in hul plakkershuis. “Die ma het vermoedelik ŉ tweeplaatstofie laat brand om hulself teen die koue te beskerm. Die ma het waarskynlik begin slaap terwyl die stoof nog gebrand het.” ŉ Brand het uitgebreek en die huis was vinnig in vlamme gehul. Die ma en haar twee kinders kon nie gered word nie en is op die toneel dood verklaar. “Die polisie in Witbank doen ŉ geregtelike doodsondersoek.” Lt.genl. Semakaleng Daphney Manamela, provinsiale polisiekommissaris, het ŉ boodskap van medelye gestuur aan die familie en maan lede van die publiek teen gevaarlike maniere om warm te bly. “Ons het begrip vir die situasie waarin ons onsself tans bevind in die lig van beurtkrag, maar die publiek moet altyd veiligheid eerste stel.”